આ પરિપત્રે પાછલા એક મહિનામાં આડકતરા કરવેરાક્ષેત્રે કાળો કેર વર્તાવ્યો છે અને ચોમેર અંધાધૂંધી પ્રવર્તે છે. ખાતાકીય અધિકારીઓ આ પરિપત્રને આધારે કરદાતાઓ પાસેથી કન્ફર્મ્ડ ડિમાન્ડની વસૂલાત માટે આડેધડ પગલાં લઈ રહ્યા છે અને કરદાતાની સ્ટેની અરજી અનિર્ણીત હોય તો એને પણ ગણકારતા નથી. કરદાતા જો ડિમાન્ડની ચુકવણી ન કરે તો તેની પ્રૉપર્ટી જપ્ત કરવી, બૅન્કનાં ખાતાં સીલ કરવા જેવાં અંતિમ પગલાં લેવાઈ રહ્યાં છે. લાચાર અને પરેશાન કરદાતા માટે અપેલેટ ઑથોરિટી કે હાઈ કોર્ટ સમક્ષ ધા નાખવા સિવાય કોઈ વિકલ્પ રહેતો નથી, પરંતુ કમિશનર કે અપેલેટ ટ્રિબ્યુનલ ખુદ ભારે સંખ્યામાં અનિર્ણીત રહેલી અપીલોના બોજ હેઠળ કામ કરી રહ્યાં છે. અપેલેટ ટ્રિબ્યુનલની કેવળ મુંબઈ બેન્ચ સમક્ષ અંદાજે ૧૮,૦૦૦થી પણ વધુ અપીલો પેન્ડિંગ છે અને બેન્ચ ૨૦૦૪ પહેલાંની અપીલો સાંભળી રહી છે. આ બાજુ નીચલા ખાતાકીય અધિકારીઓનું પ્રિન્ટિંગ પ્રેસ કરદાતાઓ સામે ડિમાન્ડ કન્ફર્મ કરતા ઑર્ડર જથ્થાબંધ ધોરણે છાપી રહ્યું છે. પરિણામે અપેલેટ ઑથોરિટી સમક્ષ નવી અપીલોનો પણ ભરાવો થઈ રહ્યો છે. આવા સંજોગોમાં અપેલેટ ઑથોરિટી ૩૦ દિવસમાં સ્ટેની અરજીનો નિકાલ કરે એવી અપેક્ષા શી રીતે રાખી શકાય? શું આ માટે કરદાતાને જવાબદાર કે ગુનેગાર ઠરાવી શકાય?